# 4. pielikums. Uzlabotu rezultātu un ietekmju vērtēšana

## Kas ir uzlaboti rezultāti un ietekmes?

Uzlaboti rezultāti un ietekmes kopā ar uzlabotu sociālo kapitālu un pārvaldību raksturo LEADER/SVVA pievienoto vērtību. VRG ar savu darbību (piemēram, izstrādājot un īstenojot vietējās attīstības stratēģijas, balstoties uz vietējām vajadzībām, veidojot projektus, kas iniciē citus projektus, rada papildus labumu sabiedrībai, veidojot sinerģijas un sadarbību starp dažādiem iesniedzējiem un projektiem, ienesot un atbalstot jauninājumus, veidojot ilgtspējīgus projektus) veido izmaiņas sociālajās, ekonomiskajās, vides un pārvaldības jomā. Tas savukārt ļauj efektīvāk īstenot stratēģijās paredzētos pasākumus un sasniegt vietējo cilvēku vajadzības.

Uzlabotus rezultātus un ietekmi var īsi raksturot kā projektus, kas pateicoties LEADER/SVVA spēj būt efektīvāki, dot lielāku labumu kopienai nekā atsevišķi individuāli projekti, radot plašāku ietekmi.

***Uzlaboti rezultāti un ietekmes*** veidojas LEADER/SVVA stratēģiju īstenošanas laikā un izpaužas caur projektiem un VRG darbībām. Rezultātus var konstatēt analizējot projektus un darbības (piemēram, aktivizēšanas, informēšanas, konsultēšanas u.c. pasākumi). Ietekmes veidojas radot izmaiņas kopienā sociālajā, ekonomiskajā vides, pārvaldības dimensijās. Uzlaboti rezultāti un ietekmes panākamas ar vietējā potenciāla (zināšanu, prasmju, kontaktu, komunikācijas, sadarbības, …) izmantošanu, teritorijas resursu (cilvēku, materiālo, finansiālo, …) un sadarbības (starp kopienas locekļiem, institūcijām, projektu īstenotājiem, …) stiprināšanu kopienā. Tas veicina inovatīvus, ilgtspējīgus un integrētus, uz kopienu orientētus projektus, virzību uz pozitīvām pārmaiņām VRG teritorijā.

LEADER/SVVA pievienotajai vērtībai ir jāizpaužas kā uzlabotiem rezultātiem un ietekmēm (t. i., īstenoto projektu veidam un kvalitātei jānodrošina atšķirība no tiem, kas būtu tikuši īstenoti citu programmu/ pasākumu ietvaros bez LEADER/SVVA pieejas).

Sīkāks skaidrojums ir sniegts 6.tabulā *Uzlabotu rezultātu un ietekmju* *vērtēšanas satvars*

## Kas raksturo uzlabots rezultātus un ietekmes?

***Uzlaboti rezultāti un ietekmes*** ietver šādus vērtēšanas elementus: **projektu sviras efekts, vietējām vajadzībām pielāgoti projekti, inovatīvi projekti, ilgtspējīgi projekti, sadarbības/sinerģiju projekti, projektu radītās strukturālas pārmaiņas.**

**Uzlaboti rezultāti un ietekmes var izpausties kā:**

* jauni projektu veicinātāji, kas pateicoties LEADER/SVVA īsteno savas idejas vai uzsāk biznesu;
* citi projektu veidi, kas rodas, piemēram, tāpēc, ka ir labvēlīgāki finansējuma nosacījumi;
* sadarbības projekti, kuru rezultātā ir radies reāls ieguvums VRG teritorijā, kas bez tā nebūtu bijis iespējams;
* projekti, kuriem ir liels atbalsts vietējo iedzīvotāju vidū, jo tie atbilst viņu vajadzībām un ir pamatoti vietējās vajadzībās. Tas padara šos projektus ilgtspējīgākus.
* projekti, kas ir inovatīvi un atnes zināšanas, prakses, pieredzi VRG teritorijai vai vietējai kopienai;
* projektu grupas vai dalībnieku apvienības risina plašāku teritoriju vajadzības;
* viedo ciemu projekti, kas varētu nebūt bez LEADER/SVVA pieejas;
* nelieli sociālie projekti, vides jautājumu risinājumi, kas balstās vietējās vajadzībās un aktivitātēs.

## Kā veidot integrētu atbildi uz jautājumiem?

Atbilde tiek sniegta uz novērtēšanas jautājumu – katram elementam savs jautājums. Detalizāciju nosaka 6 sprieduma kritēriji jeb veiksmes faktori (FOS). Katram sprieduma kritērijam ir savi rādītāji (26 rādītāji). Daļa no tiem ir kvantitatīvi (13 rādītāji), daļa – kvalitatīvi (13 rādītāji). Rādītāju vērtēšanai ir savi kritēriji, kas var būt skaitliski vai/un aprakstoši (piemēram, augsts, zems). Rādītāji kalpo kā pierādījumi, lai atbildētu uz vērtēšanas jautājumu.

## Ko dod katrs no vērtēšanas elementiem?

Par katru elementu atsevišķi plašāks skaidrojums ir 6.tabulā *Uzlabotu rezultātu un ietekmju* *vērtēšanas satvars,* zem katra elementa novērtēšanas rādītāju kopas.

## Skaidrojumi par rādītājiem un to vērtējumu

Turpmāk tabulā *Uzlabotu rezultātu un ietekmju* *vērtēšanas satvars* atzīmēti rādītāji ar dažādu krāsojumu:

* Kvantitatīvie rādītāji /skaitliski/
* Aptaujas rādītāji /kvalitatīvs vērtējums, ko iespējams kvantificēt /
* Kvalitatīvie rādītāji /aprakstoši vārdiski/

***Kvantitatīvās vērtēšanas*** mērs – skaits, dažādība/daudzveidība utt. Piemēram, ja ir liela projektu iesniedzēju dažādība vai tie aptver dažādas jomas, tad vērtējums ir augsts, ja daļēji – vidējs vai, ja neizpildās (nav sadarbības projektu, piemēram) – zems. Šo vērtību rezultāts tiek kombinēts ar kvalitatīvo novērtējumu (aptauju rezultāti, fokusgrupu rezultāti utt.).

***Aptauju rezultātu vērtēšana*** – respondentu viedoklis (katrs respondents aizpilda tikai vienu anketu, neskatoties uz to, ka pārstāv vairākas mērķgrupas, otru anketu **var** aizpildīt tikai kā iedzīvotājs) – rezultāts – šo viedokļu vidējais skaitliskais vērtējums ballēs vai vērtējums vārdiski, ko kvantificē-cik atbildējuši - labi, cik – vidēji utt. un nosaka vidējo vērtējumu.

Aptaujas rādītāju vidējais vērtējums veidojas no atbilžu summas, kas dalīta ar atbildējušo skaitu (neņemot vērā atbildes – *nezinu, nav viedokļa*). Vērtējuma sliekšņi ietverti 2.pielikumā.

*Svarīgi saprast, cik daudz respondenti snieguši atbildes - nezinu/nav viedokļa. Jāpievērš uzmanība par kuriem jautājumiem tās sniegtas visvairāk. Jāanalizē iemesli. Piemēram, tas var liecināt par informācijas trūkumu vai atstumtību, vai vēlmes trūkumu iesaistīties. Ja tādu atbilžu ir daudz, jādomā par risinājumu.*

**Kvalitatīvā vērtēšana** balstās uz fokusgrupas / intervijas/ gadījuma apraksta vērtējumu vai vērtējumu atšķirības diskusijā fokusgrupā, intervijās, gadījumu dažādība /pieredzes dažādība.

*Skaidrojums par uzlabotu rezultātu un ietekmju* *vērtēšanu kopumā.*

*Kvantitatīvie dati raksturo, cik daudz un dažādi ir, piemēram, fondi, kas izmantoti stratēģiju prioritāšu risināšanai. Ārpus ELFLA finansētie projekti un pasākumi liecina par sviras efektu, kas panākts ar LEADER/SVVA metodi. Blakus tam, jaunu projektu iesniedzēju iesaiste, kas bez LEADER/SVVA nebūtu noticis, liecina par to, ka LEADER/SVVA metode ir devusi rezultātus, uzrādot PV. Kvalitatīvais pētījums – ārpus ELFLA finansējuma izpēte - papildina informāciju par sviras efektu, ļaujot spriest par tā apjomu un nozīmi. Vērtējot kvantitatīvos un kvalitatīvos rādītājus kopā var izdarīt secinājumus.*

*Piemēram, aptaujā iegūtais rādītājs* Inovācijas, kas radītas vietējā līmenī vērtējums *var būt augsts,* *bet tas ir jāsalīdzina ar skaitlisko rādītāju* Inovatīvu projektu skaits vietējā kontekstā un kvalitatīvo rādītāju : LEADER/SVVA radīto inovāciju lomas kvalitatīvs vērtējums VRG teritorijā, kas liecina dziļāku izpratni par vietējām inovācijām. Ja ir atšķirības vērtējumos, tad jāmeklē skaidrojumi. *Tādejādi var izsecināt, kas ir jāuzlabo.*

## Uzlabotu rezultātu un ietekmju vērtēšanas satvars

|  |  |  |  |  |
| --- | --- | --- | --- | --- |
| **Vērtēšanas jautājums** | **Sprieduma kritērijs** | **Rādītājs** | **Ko tas raksturo** | **Piezīmes** |
| **Sviras efekts** |
| **Cik lielā mērā LEADER/SVVA rada sviras efektu?** | VAS veicināja turpmākas investīcijas vai aktivitātes VRG teritorijā, lai sasniegtu VAS stratēģiskos *mērķus, kas nav tieši finansēti no LEADER/SVVA* | ELFLA finansējuma attiecība pret citiem fondiem, kas izlietots stratēģiju īstenošanai | Cik liela loma ir citu fondu piesaistei VAS mērķu sasniegšanā | Īstenošanas regulas VII pielikums, VRG dati |
| Projektu skaits un finansējums stratēģiju īstenošanai ārpus ELFLA | Cik liela loma ir citu fondu piesaistei VAS mērķu sasniegšanā | VRG dati |
| VRG atbalstīto jauno projektu iesniedzēju skaits, kuriem LEADER/SVVA atbalsts bija noteicošais projekta iesniegšanai | LEADER/SVVA rada ietekmi uz plašāku projektu iesniedzēju loku | VRG dati |
| Ārpus ELFLA finansēto projektu izpēte | Parāda, kā tiek piesaistīti līdzekļi ārpus ELFLA | Gadījumu izpēte |
| **Sviras efekts** ir būtisks, lai no nelieliem ieguldījumiem gūtu lielāku ietekmi. Tas izpaužas kā papildus resursu piesaiste, veicina pašiniciatīvu, tai skaitā motivējot un aktivizējot vietējos iedzīvotājus, stiprina sociālo kapitālu veidojot tīklus un sadarbību, veicina izglītību un zināšanu apmaiņu, ilgtspējīgu attīstību, nodrošinot ilgtermiņa investīcijas, kopienas identitātes un lepnuma veidošanu, kas savukārt stimulē turpmākas iniciatīvas. Sviras efekts izpaužas kā finanšu efekts, kas saistās ar papildu finansējuma piesaisti: LEADER/SVVA projekti bieži kalpo kā sākotnējais ieguldījums, kas piešķir projektam ticamību un stimulē piesaistīt papildu līdzekļus no citiem avotiem, piemēram, valsts fondiem, pašvaldību budžetiem, privātiem investoriem vai citiem ES fondiem; Kā kopfinansējums: Vietējās kopienas vai uzņēmēji var piedalīties ar savu ieguldījumu, kas kopumā palielina projektam pieejamo finansējumu. Sociālās sviras efekts izpaužas kā iesaistīšanās un līdzdalība: Kad viens projekts gūst panākumus, tas iedvesmo citus kopienas locekļus iesaistīties vai izstrādāt savas iniciatīvas, tādējādi veicinot aktīvāku sabiedrības līdzdalību; Veiksmīgi projekti rada tīklus starp dažādām ieinteresētajām pusēm, kas turpmāk var sadarboties pie vēl plašākiem un ietekmīgākiem projektiem. Izglītības un zināšanu sviras efekts izpaužas kā pieredzes apmaiņa: Projektu rezultāti un pieredze tiek dalīta ne tikai lokālā, bet arī reģionālā vai starptautiskā līmenī, veicinot jaunu ideju un metožu izplatīšanos; Kvalifikācijas celšanā: Projekti bieži ietver apmācības vai darbnīcas, kas palielina vietējo iedzīvotāju un uzņēmēju prasmes, kas pēc tam var tikt lietotas citos projektos vai uzņēmējdarbībā. Ekonomiskās sviras efekts saistāms ar darba vietu radīšanu: Jauni uzņēmumi vai paplašinātie jau esošie uzņēmumi rada jaunas darba vietas, kas stimulē ekonomiku; Vietējās ekonomikas stiprināšanu: Projektu ieviestie uzlabojumi infrastruktūrā vai pakalpojumos var piesaistīt tūristus vai jaunas investīcijas, kas vairo ekonomisko aktivitāti. Kultūras un identitātes sviras efekts izpaužas kopienas stiprināšanā: Kultūras un sociālie projekti var stiprināt kopienas identitāti, veicināt piederības sajūtu un lepnumu par savu dzīvesvietu. |
| **Vietējās vajadzības** |
| **Cik lielā mērā LEADER/SVVA stratēģija un VRG darbības atbilst konkrētām vietējām vajadzībām un teritoriālajiem mērķiem?** | LEADER/SVVA *atbilst konkrētām vietējām vajadzībām* un teritoriālajiem mērķiem, ļaujot īstenot dažādus projektu virzītāju intereses | Projektu procentuālā daļa, kas paaugstina teritorijas resursu vērtību | Parāda uz kādām jomām koncentrējas projekti | Aptaujas respondentu vidējais vērtējums |
| Projektu ietekmes vērtējums, kas dod labumu sabiedrībai un nostiprina kopienas identitāti | Parāda, kādi ir projektu ieguvumi sabiedrībai | Aptaujas respondentu vidējais vērtējums, fokusgrupa |
| Dažāda veida projektu iesniedzēju īstenoto projektu skaits un īpatsvars | Parāda, kādas intereses tiek pārstāvētas projektos | Īstenošanas regulas VII pielikums |
| SVVA Stratēģijās noteikto vajadzību īstenošanā iesaistīto projektu skaits | Parāda uz kādām jomām ir orientēti projekti | Īstenošanas regulas VII pielikums |
| SVVA stratēģijas ietvaros realizēti vietējās ekonomikas stiprināšanas projekti ar ELFLA/ EJZAF atbalstu | Projektu skaits pa nozarēm un fondiem | VRG administrācijas ikgadējā ziņojuma vērtējums |
| Kvalitatīvs vērtējums par LEADER/SVVA atbilstību vietējām vajadzībām  | Parāda, kā stratēģija un VRG darbības atbalsta vietējās vajadzības | Fokusgrupās notikušo jautājumu apspriešanas un/vai interviju rezultāts |
| **Atbilstība vietējām vajadzībām** ļauj vietējām kopienām radoši un efektīvi risināt savas problēmas, izmantojot Eiropas Savienības atbalstu un vietējo zināšanu bāzi. Vietējās vajadzības saistāmas ar vietējo līdzdalību un iniciatīvu: LEADER/SVVA pieeja veicina vietējo iedzīvotāju iesaistīšanos savas teritorijas attīstības procesos, ļaujot pašiem noteikt attīstības virzienus un risināt aktuālās problēmas. Tas veicina piederības sajūtu un lepnumu par savu teritoriju; Ekonomisko attīstību: Atbalsts tiek sniegts vietējo uzņēmējdarbību iniciatīvām, kas var ietvert jaunu uzņēmumu veidošanu, esošo uzņēmumu attīstību, kā arī lauksaimniecības produktu pārstrādi un mājražošanu. Tas veicina ekonomisko izaugsmi vietējā līmenī, radot jaunas darbavietas un dažādojot ekonomikas bāzi; Sociālo aktivitāti un infrastruktūru: Stratēģijas bieži ietver projektus, kas uzlabo sabiedrisko infrastruktūru, piemēram, vietējo ceļu sakārtošanu, publisko telpu uzlabošanu, kas veicina sabiedriskā labuma projektus un dažādo kopienas aktivitātes; Ilgtspējīgu attīstību: LEADER/SVVA stratēģijas ir orientētas uz ilgtspējīgu attīstību, veicinot vides saglabāšanu, resursu efektīvu izmantošanu un inovatīvu pieeju risinājumiem. Tas ietver arī pieejas uzlabošanu piekrastes un lauku teritorijām, veicinot zilās ekonomikas attīstību; Sadarbību un tīklošanos: Veidojas sadarbība starp dažādām vietējām grupām, pašvaldībām, uzņēmējiem un nevalstiskajām organizācijām, kas var nodrošināt lielāku atbalstu projektiem un idejām. Tīklošanās arī notiek reģionālā, valsts un Eiropas līmenī, veicinot pieredzes apmaiņu un jaunu ideju radīšanu; Dzīves kvalitātes uzlabošanu: LEADER/SVVA stratēģiju īstenošana tiecas uzlabot dzīves kvalitāti vietējās kopienās, piedāvājot plašāku pakalpojumu pieejamību, atbalstu izglītībai, kultūrai un sportam, kā arī veicinot sociālo integrāciju un vienlīdzību. |
| **Inovācijas** |
| **Cik lielā mērā LEADER/SVVA projekti ir inovatīvi vietējā kontekstā?** | LEADER/SVVA *veicina inovāciju ieviešanu/izplatīšanu* vietējā kontekstā. | Inovāciju, kas radītas vietējā līmenī, vērtējuma pozitīvo atbilžu īpatsvars  | Novērtē, kāda ir inovāciju loma noteiktās jomās | Aptaujas respondentu vērtējums, intervijas |
| LEADER/SVVA ieinteresēto pušu **procentuālā daļa**, kas uzskata, ka LEADER/SVVA veicina jaunu ideju, produktu vai procesu ģenerēšanu VRG teritorijā, kas ir inovatīvi vietējā kontekstā. | Novērtē viedokli par inovāciju ģenerēšanu un pārņemšanu VRG teritorijā | Aptaujas respondentu vērtējums |
| Inovatīvu **projektu skaits** vietējā kontekstā | Inovatīvo projektu skaits | Īstenošanas regulas VII pielikums |
| Inovatīvo projektu **izdevumu procentuālā daļa** no kopējiem izdevumiem | Parāda, cik lielu finansējuma daļu veido inovatīvi projekti | VRG dati |
| LEADER/SVVA radīto inovāciju lomas kvalitatīvs vērtējums VRG teritorijā | Parāda, kā tiek ieviestas inovācijas ar LEADER/SVVA atbalstu un kāda ir to loma vietējā kopienā | Fokusgrupās notikušo jautājumu apspriešanas un/vai interviju un gadījumu izpētes rezultāts |
| **Inovācijas** LEADER/SVVA projektos ir būtiskas, lai vietējās kopienas varētu attīstīties, pielāgoties mūsdienu izaicinājumiem un izmantot jaunas iespējas, kas veicina ilgtermiņa ilgtspējību un labklājību. Inovācijas izpaužas vairākos aspektos. Ekonomiskā attīstība: var veicināt jaunu uzņēmumu izveidi, kas izmanto vietējos resursus inovatīvā veidā, radot darba vietas un veicinot ekonomisko izaugsmi. Inovatīvi projekti var palīdzēt paplašināt esošo uzņēmumu piedāvājumu, tādējādi samazinot atkarību no viena vai dažiem ienākumu avotiem. Sociālā dinamika: Inovācijas bieži prasa kopienas dalību, kas veicina sadarbību, radošumu un jaunu ideju apmaiņu starp iedzīvotājiem. Inovācijas var būt saistītas ar apmācībām vai izglītības programmām, kas paaugstina vietējo prasmju līmeni, ļaujot iedzīvotājiem pielāgoties mainīgajām ekonomikas un tehnoloģiju prasībām. Vides ilgtspēja: Inovācijas var novest pie jaunu, videi draudzīgu tehnoloģiju ieviešanas, piemēram, atjaunojamās enerģijas risinājumiem vai efektīvākām lauksaimniecības metodēm. Inovatīvi projekti bieži ir vērsti uz ilgtspējīgu resursu pārvaldību, kas palīdz saglabāt un atjaunot vietējās ekosistēmas. Kultūras saglabāšana un attīstība: Inovācijas var palīdzēt saglabāt un attīstīt vietējās tradīcijas un kultūras mantojumu, padarot tos pieejamākus mūsdienu auditorijai. Inovācijas kultūras jomā var veicināt tūrisma attīstību, piešķirot vietējām kultūras vērtībām jaunu, mūsdienīgu nozīmi. Tehnoloģiskā un digitālā attīstība: LEADER/SVVA projekti var ietvert digitālo tehnoloģiju ieviešanu, piemēram, ātrgaitas interneta pieejamību lauku apvidos, kas paver jaunas iespējas attālinātajam darbam un izglītībai. Inovācijas var veicināt "viedo ciemu" attīstību, kur tehnoloģijas tiek izmantotas, lai risinātu vietējās problēmas, uzlabotu dzīves kvalitāti un veicinātu pārvaldību. Noturība pret krīzēm: Inovācijas var palīdzēt kopienām pielāgoties ekonomiskajām, sociālajām vai vides krīzēm, piedāvājot jaunus risinājumus un stratēģijas. Inovatīvi projekti var dažādot ienākumu avotus un darbības veidus, padarot kopienu mazāk atkarīgu no tradicionālajām nozarēm, kas krīzes laikā var būt maz aizsargātas. |
| **Ilgtspēja** |
| **Cik lielā mērā LEADER/SVVA projekti dod ilgtspējīgus rezultātus?** | LEADER/SVVA projekti rada *ilgtspējīgus rezultātus.* | Vērtējuma īpatsvars, kas uzskata, ka LEADER/SVVA projektu ietekme ir ilgāka par finansējumu | Raksturo projektu ilgtspēju | Aptaujas respondentu vērtējums |
| Vietējās rīcības grupas īstenotie aktivizēšanas pasākumi. /par katru fondu-ELFLA, EJZAF/ | Raksturo informēšanas pasākumu veidus un apjomu | VRG dati |
| LEADER/SVVA projektu ilgtspējas kvalitatīvs vērtējums VRG teritorijā | Parāda, kāda ir projektu ilgtspēja, kā panāk projektu ilgtspēju | Fokusgrupās notikušo jautājumu apspriešanas un/vai interviju un gadījumu izpētes rezultāts |
|  **Projektu ilgtspēja** ir saistīta ar ilgtermiņa domāšanu, kas nodrošina ilgtermiņa ieguvumus vietējām kopienām. LEADER/SVVA ilgtspējīgie projekti sniedz vietējām kopienām ekonomiskus, sociālus, vides un kultūras ieguvumus, kas ne tikai uzlabo dzīves kvalitāti tagad, bet arī nodrošina stabilitāti un attīstību nākotnē. Tie ir pielāgoti konkrētām vietējām vajadzībām, kas padara tos īpaši efektīvus un nozīmīgus. Starp ekonomiskiem ieguvumiem var minēt mazo uzņēmumu, amatnieku un lauksaimnieku atbalstu, piemēram, finansējot vietējo produktu ražošanu vai tirdzniecību. Tas rada jaunas darba vietas un stiprina vietējo ekonomiku. Tūrisma veicināšana, piemēram, dabas taku izveide vai kultūras mantojuma objektu atjaunošana, piesaista apmeklētājus, kas nes ienākumus vietējiem iedzīvotājiem. Energoefektīvi risinājumi vai atjaunojamā enerģija spēj mazināt izmaksas. Sociālie ieguvumi ietver kopienas iesaisti un sadarbību projektu plānošanā un īstenošanā, kas stiprina kopienas saliedētību un paaugstina pašapziņu. Infrastruktūras uzlabošana, piemēram, kopienas centru vai publisko telpu atjaunošana, rada vietas, kur iedzīvotāji var pulcēties, socializēties un organizēt pasākumus. Izglītības iespējas, kas ietver apmācības un seminārus, uzlabo vietējo iedzīvotāju prasmes. Vides ieguvumi, piemēram, iniciatīvas, kas aizsargā vietējās ekosistēmas, piemēram, mežu atjaunošana, upju tīrīšana vai bioloģiskās daudzveidības veicināšana. Projekti, kas veicina videi draudzīgas prakses, piemēram, atkritumu pārstrādi vai zaļo enerģiju, palīdz samazināt kopienas ekoloģisko ietekmi un padara vietu pievilcīgu gan iedzīvotājiem, gan potenciālajiem apmeklētājiem. Kultūras ieguvumi, kas atbalsta tradicionālās amatniecības, kultūras pasākumu vai vēsturisko objektu saglabāšanu, stiprina kopienas identitāti un lepnumu par savu mantojumu, vietējās kultūras popularizēšana, kas piesaista tūristus, veicina ekonomisko attīstību, vienlaikus saglabājot tradīcijas. Ilgtspējīgi projekti nodrošina ilgtermiņa attīstību (ieguvumi saglabājas arī nākamajām paaudzēm), noturību (dažādojot ekonomiku un stiprinot vietējos resursus, kopienas kļūst izturīgākas pret ekonomiskām vai vides krīzēm) un vietējās kapacitātes celšanu (attīsta vietējo iedzīvotāju zināšanas un prasmes, kas ļauj tiem pašiem risināt problēmas nākotnē). |
| **Sadarbība/sinerģija** |
| **Cik lielā mērā LEADER/SVVA veicina saiknes starp dalībniekiem, kas bez tā nebūtu pastāvējis?** | Tiek izveidoti vai uzturēti *sadarbības projekti.* | Vērtējuma īpatsvars, kas uzskata, ka LEADER/SVVA/SVVA rada ciešākas saiknes starp dalībniekiem | Raksturo mērķgrupu viedokli par projektu sinerģiju | Aptaujas respondentu vērtējums |
| Projektu skaits, kas darbojas sinerģijā. | Raksturo projektus, kuri papildina viens otru radot papildus efektu  | Īstenošanas regulas VII pielikums, VRG dati |
| Projektu daļa, kas radījusi sadarbību tīklus, partnerības, kopīgi īstenotus projektus un citas sadarbības/sinerģijas formas. | Raksturo projektus, kuri papildina viens otru radot papildus efektu | Īstenošanas regulas VII pielikums |
| Publisko izdevumu daļa projektiem, ko īsteno vairāku veidu iesniedzēji. | Raksturo sinerģijas projektu īpatsvaru | Īstenošanas regulas VII pielikums  |
| Sadarbības projektu publiskā finansējuma izdevumu daļa. | Raksturo sinerģijas projektu īpatsvaru | Īstenošanas regulas VII pielikums |
| Sinerģijas projektu kvalitatīvs vērtējums | Raksturo sinerģijas projektu lomu LEADER/SVVA aktivitātēs | Fokusgrupās notikušo jautājumu apspriešanas un/vai gadījumu izpētes rezultāts |
| **Sadarbība/sinerģija** LEADER/SVVA projektu īstenošanā ir veids, kā nodrošināt, ka projekti ir efektīvi, ilgtspējīgi, inovatīvi un kopienai nozīmīgi. Sinerģija nozīmē, ka kopīgu pūliņu rezultāts ir lielāks nekā katra dalībnieka individuālais ieguldījums. Sinerģija palīdz efektīvāk izmantot pieejamos resursus - gan finanšu, gan cilvēkresursus, gan zināšanas un pieredzi, izvairoties no dubultošanās un resursu izšķiešanas. Sadarbībā bieži rodas jaunas idejas un risinājumi, kas vienam pašam varētu nebūt pieejami vai izdomājami, veidojot vidi, kur dažādu jomu ekspertīze satiekas. Kopienā sinerģija palīdz integrēt dažādas intereses un vajadzības, veicinot ilgtspējīgu attīstību, kas apmierina plašāku sabiedrības daļu. Kopīgi risinājumi bieži ir noturīgāki un ilglaicīgāki, ir mazāk atkarīgi no atsevišķiem dalībniekiem un vairāk no kopīgas atbildības un mērķiem. Tā veicina zināšanu un pieredzes apmaiņu starp partneriem, tādējādi uzlabojot projekta kvalitāti un efektivitāti, kas ir īpaši svarīgi mazāk pieredzējušām kopienām.  |
| **Strukturālās izmaiņas** |
| **Cik lielā mērā VAS īstenošana, izmantojot LEADER/SVVA metodi, rada strukturālas izmaiņas VRG teritorijā?** | Stratēģijas īstenošana, piemērojot LEADER/SVVA metodi, rada *strukturālas izmaiņas stratēģijas aptvertajās dimensijās.* | LEADER/SVVA radīto strukturālo izmaiņu pozitīvo atbilžu īpatsvars vides, ekonomiskajā, pārvaldības un sociālajā dimensijā (katrā atsevišķi) | Raksturo izmaiņu apjomu noteiktās dimensijās | Aptaujas respondentu vērtējumu salīdzinājums, fokusgrupa.Ņemt vērā SVVA minēto |
| Strukturālo izmaiņu kvalitatīvs vērtējums | Parāda, kā tiek panāktas izmaiņas un kā tās izpaužas | Fokusgrupās notikušo jautājumu apspriešanas un/vai interviju un gadījumu izpētes rezultāts |
| **Strukturālās izmaiņas** īstenojot VRG stratēģijas LEADER/SVVA projektu ietvaros, var izpausties dažādos veidos, atkarībā no konkrētās stratēģijas mērķiem un vietējās kopienas vajadzībām. Šādas izmaiņas ne tikai risina tūlītējās problēmas, bet arī veido pamatu ilgstošai un noturīgai attīstībai, pielāgojoties mainīgajām vajadzībām un apstākļiem.Tās rada bāzi, kas turpina darboties arī pēc projekta beigām, nodrošinot ilgstošu ietekmi. Strukturālās izmaiņas prasa aktīvu kopienas dalību, lai izmaiņas būtu pielāgotas vietējām vajadzībām un resursiem. Tās var novest pie vietējās pārvaldības modeļu uzlabošanas, kur lokālām grupām tiek piešķirta lielāka vara un atbildība. Izmaiņas ir vērstas uz konkrētiem attīstības mērķiem, piemēram, ekonomiskās diversifikācijas, sociālās iekļaušanas, kultūras mantojuma saglabāšanas vai vides aizsardzības uzlabošanu. Tās var ietekmēt institucionālās izmaiņas, kuras nodrošina ilgstošu atbalstu, piemēram, biznesa atbalsta centri, kultūras vai izglītības iestādes; Ekonomiskās struktūras, veicinot uzņēmējdarbības vidi, piemēram, kooperatīvu izveide, vietējo produktu zīmolu veidošana vai tūrisma infrastruktūras uzlabošana; Sociālās struktūras, kas stiprina sociālo kohēziju, iekļaušanu un kopienas līdzdalību, piemēram, kopienas centru izveide, kas kalpo kā vietējās dzīves centrs; Fiziskā infrastruktūra, kas ilgstoši uzlabo dzīves kvalitāti, piemēram, ceļu, interneta pieejamības vai publisko telpu modernizācija; Sadarbības un partnerības veicināšana, kur dažādi sabiedrības sektori (publiskais, privātais, NVO) sāk darboties kopā efektīvāk, veidojot ilgstošas partnerības vai sadarbības tīklus; Pielāgošanās un inovācijas, kas palīdz kopienām pielāgoties globālajām tendencēm, piemēram, klimata pārmaiņām vai tehnoloģiju attīstībai; Inovāciju veicināšana, kas var radīt jaunas pieejas problēmu risināšanai, kas pēc tam var tikt pielāgotas vai pārņemtas citur. |

## Jautājumi fokusgrupām (*piemērs*):

*Labāki rezultāti tiek iegūti īstenojot attīstības stratēģiju. Tos raksturo sviras efekts (ar vienu darbību veicina citas darbības), labāk pielāgoti projekti kopienas vajadzībām, inovatīvi un ilgtspējīgi projekti un projektos iesaistīto savstarpējā sadarbība. Šie nav obligāti.*

1. Kā vērtējat **projektu radītās izmaiņas**?

Papildjautājumi:

* Vai jūsuprāt LEADER/SVVA ir radījušas būtiskas izmaiņas jūsu kopienā, kādās jomās?
* Kā jūs domājat, vai projektu mērķi atbilst vietējo iedzīvotāju vajadzībām un interesēm?
* Varat minēt piemērus no jūsu pieredzes, kad projekts ir būtiski uzlabojis vietējo dzīves kvalitāti vai infrastruktūru?
1. Vai un kā **projektu ilgtspēja** maina situāciju VRG partnerības teritorijā?

Papildjautājumi:

* Vai jūs varat minēt piemēru, kad projekts ir radījis būtiskas pārmaiņas vai uzlabojumus kopienas dzīves kvalitātē?
* Vai ir piemēri, kad projekti ir veicinājuši ilgstošu attīstību vai izmaiņas? Vai tie turpina ietekmēt kopienu pozitīvi?
1. Vai ieviestie projekti **ierosina citus projektus?**

Papildjautājums:

* Vai ir bijuši piemēri, kad LEADER/SVVA projekti ir spējuši piesaistīt papildu resursus no citiem avotiem, pateicoties vietējai iesaistei vai atbalstam?
1. Kā panākt augstākus sniegumus **inovācijās,** kur ir problēmas?

Papildjautājumi:

* Vai projekti ir veicinājuši inovācijas vai jaunas pieejas kopienas problēmu risināšanai? Miniet piemērus.
* Kā projekti pielāgojas mainīgajām kopienas vajadzībām vai ārējiem apstākļiem?
* Kas būtu nepieciešams, lai veicinātu jauninājumu/inovāciju ienākšanu jūsu kopienā?
1. Kā vērtējat projektus, kas sniedz **kopējo labumu kopienā**?

Papildjautājums:

* Kādi ir jūsu ieteikumi, lai nākotnes projekti būtu vēl efektīvāki un ar lielāku ietekmi?

## Interviju jautājumi (piemērs)

Atkarībā no intervējamā sagatavotības līmeņa pirms intervijas tiek sagatavots skaidrojums par vispārpieņemto sociālā kapitāla, pārvaldības un rezultātu un ietekmju izpratni, ko tad var precizēt un apspriest intervijas laikā. Te ir paraugs jautājumiem, tie visi nav obligāti.

**Uzlaboti rezultāti un ietekmes:**

1. Kā jūs definējat projektu panākumus attiecībā uz vietējo kopienu? Kas ir labs projekts vietējā kopienā?
2. Kādi ir galvenie faktori, kas ietekmē projektu panākumus jūsu kopienā
3. Kādi ir bijuši galvenie mērķi projektiem, kas tiek īstenoti jūsu kopienā?
4. Kā tiek izvēlēti projekti, kas visvairāk atbilst kopienas vajadzībām?
5. Kā jūs domājat, vai projektu mērķi atbilst vietējo iedzīvotāju vajadzībām un interesēm?
6. Varat minēt piemērus no jūsu pieredzes, kad projekts ir būtiski uzlabojis vietējo dzīves kvalitāti vai infrastruktūru?
7. Kā tiek iesaistīti kopienas locekļi projektu plānošanā, izstrādē un īstenošanā?
8. Vai jūs uzskatāt, ka kopienas iesaistīšanās ir būtiska projekta panākumiem? Kāpēc?
9. Kā jūs domājat, vai dažādu mērķgrupu (piemēram, jaunieši, seniori, uzņēmēji) iesaiste projektu plānošanā un īstenošanā uzlabo rezultātus?
10. Kā jūs domājat, vai vietējā kopiena ir pietiekami informēta par projektiem un to rezultātiem?
11. Kādi resursi (finansiālie, cilvēku, tehnoloģiskie) ir visvairāk nepieciešami, lai palielinātu projektu ietekmi vietējā attīstībā? Kā tos izmanto?
12. Vai ir bijuši piemēri, kad projekti ir spējuši piesaistīt papildu resursus no ārpuses, pateicoties vietējai iesaistei vai atbalstam?
13. Kā sadarbība ar citām organizācijām vai kopienas grupām ietekmē projektu panākumus?
14. Vai jūs varat minēt kādu konkrētu sadarbības piemēru, kas ir būtiski veicinājis projekta ietekmi?
15. Kā tiek pārraudzīta un vadīta projektu izpilde, lai nodrošinātu, ka tie sasniedz izvirzītos mērķus?
16. Vai ir kādi izaicinājumi vai barjeras, ar kurām saskaras projekti to izpildes laikā, un kā tie tiek risināti?
17. Kādas mācības jūs esat guvuši no projektiem, kas nav bijuši tik veiksmīgi, un kā šīs mācības var tikt izmantotas nākotnē?
18. Kādi ir bijuši galvenie rezultāti vai ietekme, ko projekti ir atstājuši jūsu kopienā?
19. Vai jūs varat minēt piemēru, kad projekts ir radījis būtiskas pārmaiņas vai uzlabojumus kopienas dzīves kvalitātē?
20. Kā jūs vērtējat projektu mērīšanas un novērtēšanas metodes? Vai tās ir pietiekami efektīvas, lai apliecinātu projektu ietekmi?
21. Kādi ir galvenie rādītāji, pēc kuriem jūs spriestu par projekta panākumiem vietējā attīstībā?
22. Kā jūs vērtējat projektu ilgtermiņa ietekmi uz kopienu?
23. Vai ir piemēri, kad projekti ir veicinājuši ilgstošu attīstību vai izmaiņas? Vai tie turpina ietekmēt kopienu pozitīvi?
24. Kā projekti nodrošina caurskatāmību un veicina uzticēšanos starp projektu vadītājiem un kopienas locekļiem?
25. Vai uzticēšanās ir bijusi galvenais faktors kādu projektu panākumiem vai neveiksmēm?
26. Vai projekti ir veicinājuši inovācijas vai jaunas pieejas kopienas problēmu risināšanai?
27. Kā projekti pielāgojas mainīgajām kopienas vajadzībām vai ārējiem apstākļiem?
28. Kā jūs redzat projektu lomu kopienas attīstībā nākotnē?
29. Kādi uzlabojumi vai jaunas stratēģijas būtu nepieciešamas, lai projekti turpinātu veicināt pozitīvu ietekmi?
30. Kādas ir mācības un ieteikumi, kas izmantojamas citiem projektiem?
31. Kādi ir jūsu ieteikumi, lai nākotnes projekti būtu vēl efektīvāki un ar lielāku ietekmi?

## Jautājumi un mērķgrupas.

Aptaujas veikšanai ir sagatavotas tabulas, kurās ir ietverta informācija par to, kādi jautājumi un kam jāuzdod. Tabula ar visiem jautājumiem un kritērijiem, kā arī atbilstošajām mērķgrupām, kuriem attiecīgie jautājumi jāuzdod ir pieejami 5.pielikumā , lapā ar nosaukumu ”kopējais”. Informācija jāskata atlasot ailē Komponente, visu, kas attiecas uz rezultātiem un ietekmi.